History of the Later Han/卷78

卷七十八　　宦者列傳第六十八

鄭眾　蔡倫　孫程　曹騰　單超　侯覽　曹節　呂強　張讓

《易》曰：「天垂象，聖人則之. 」宦者四星，在皇位之側，故《周禮》置官，亦備其數. 閽者守中門之禁，寺人掌女宮之戒. 又雲「王之正內者五人」. 《月令》：「仲冬，命閹尹審門閭，謹房室. 」《詩》之《小雅》，亦有《巷伯》刺讒之篇. 然宦人之在王朝者，其來舊矣. 將以其體非全氣，情志專良，通關中人，易以役養乎？然而後世因之，才任稍廣，其能者，則勃貂、管蘇有功于楚、晉，景監、繆賢著庸于秦、趙. 及其敝也，則豎刁亂齊，伊戾禍宋.

漢興，仍襲秦制，置中常侍官. 然亦引用士人，以參其選，皆銀璫左貂，給事殿省. 及高後稱制，乃以張卿為大謁者，出入臥內，受宣詔命. 文帝時，有趙談、北宮伯子，頗見親幸. 至於孝武，亦愛李延年. 帝數宴後庭，或潛游離館，故請奏機事，多以宦人主之. 至元帝之世，史游為黃門令，勤心納忠，有所補益. 其後弘恭、石顯以佞險自進，卒有蕭、周之禍，損穢帝德焉.

中興之初，宦官悉用閹人，不複雜調他士. 至永平中，始置員數，中常侍四人，小黃門十人. 和帝即祚幼弱，而竇憲兄弟專總權威，內外臣僚，莫由親接，所與居者，唯庵宦而已. 故鄭眾得專謀禁中，終除大憝，遂享分土之封，超登宮卿之位. 於是中官始盛焉.

自明帝以後，迄乎延平，委用漸大，而其員稍增，中常侍至有十人，小黃門二十人，改以金璫右貂，兼領卿署之職. 鄧後以女主臨政，而萬機殷遠，朝臣國議，無由參斷帷幄，稱制下令，不出房闈之間，不得不委用刑人，寄之國命. 手握王爵，口含天憲，非複掖廷永巷之職，閨牖房闥之任也. 其後孫程定立順之功，曹騰參建桓之策，續以五侯合謀，梁冀受鉞，跡因公正，恩固主心，故中外服從，上下屏氣. 或稱伊、霍之勳，無謝於往載；或謂良、平之畫，復興於當今. 雖時有忠公，而竟見排斥. 舉動回山海，呼吸變霜露. 阿旨曲求，則光寵三族；直情忤意，則參夷五宗. 漢之綱紀大亂矣.

若夫高冠長劍，紆朱懷金者，佈滿宮闈；苴茅分虎，南面臣人者，蓋以十數. 府署第館，棋列於都鄙；子弟支附，過半于州國. 南金、和寶、冰紈、霧E067之積，盈仞珍藏；嬙媛、侍兒、歌單、舞女之玩，充備綺室. 狗馬飾雕文，土木被緹繡. 皆剝割萌黎，競恣奢欲. 構害明賢，專樹黨類. 其有更相援引，希附權強者，皆腐身熏子，以自C674達. 同敝相濟，故其徒有繁，敗國蠹敗之事，不可單書. 所以海內嗟毒，志士窮棲，寇劇緣間，搖亂區夏. 雖忠良懷憤，時或奮發，而言出禍從，旋見孥戮. 因複大考鉤黨，轉相誣染. 凡稱善士，莫不離被災毒. 竇武、何進，位崇戚近，乘九服之囂怨，協群英之勢力，而以疑留不斷，至於殄敗. 斯亦運之極乎！雖袁紹龔行，芟夷無餘，然以暴易亂，亦何雲及！自曹騰說梁冀，竟立昏弱. 魏武因之，遂遷龜鼎. 所謂「君以此始，必以此終」，信乎其然矣！

鄭眾字季產，南陽ED77人也. 為人謹敏有心幾. 永平中，初給事太子家. 肅宗即位，拜小黃門，遷中常侍. 和帝初，加位鉤盾令.

時竇太后秉政，後兄大將軍憲等並竊威權，朝臣上下莫不附之，而眾獨一心王室，不事豪党，帝親信焉. 及憲兄弟圖作不軌，眾遂首謀誅之，以功遷大長秋. 策勳班賞，每辭多受少. 由是常與議事. 中官用權，自眾始焉.

十四年，帝念眾功美，封為鄛鄉侯，食邑千五百戶. 永初元年，和熹皇后益封三百戶.

元初元年卒，養子閎嗣. 閎卒，子安嗣. 後國絕. 桓帝延熹二年，紹封眾曾孫石讎為關內侯.

蔡倫字敬仲，桂陽人也. 以永平末始給事宮掖，建初中，為小黃門. 及和帝即位，轉中常侍，豫參帷幄.

倫有才學，盡心敦慎，數犯嚴顏，匡弼得失. 每至休沐，輒閉門絕賓，暴體田野. 後加位尚方令. 永元九年，監作秘劍及諸器械，莫不精工堅密，為後世法.

自古書契多編以竹簡，其用縑帛者謂之為紙. 縑貴而簡重，並不便於人. 倫乃造意，用樹膚、麻頭及敝布、魚網以為紙. 元興元年奏上之，帝善其能，自是莫不從用焉，故天下咸稱「蔡侯紙」.

元初元年，鄧太后以倫久宿衛，封為龍亭侯，邑三百戶. 後為長樂太僕. 四年，帝以經傳之文多不正定，乃選通儒謁者劉珍及博士良史詣東觀，各F6C5校家法，令倫監典其事.

倫初受竇後諷旨，誣陷安帝祖母宋貴人. 及太后崩，安帝始親萬機，敕使自致廷尉. 倫恥受辱，乃沐浴整衣冠，飲藥而死. 國除.

孫程字稚卿，涿郡新城人也. 安帝時，為中黃門，給事長樂宮.

時鄧太后臨朝，帝不親政事. 小黃門李閏與帝乳母王聖常共譖太后兄執金吾悝等，言欲廢帝，立平原王翼，帝每忿懼. 及太后崩，遂誅鄧氏而廢平原王，封閏雍鄉侯；又小黃門江京以讒諂進，初迎帝于邸，以功封都鄉侯，食邑各三百戶. 閏、京並遷中常侍，江京兼大長秋，與中常侍樊豐、黃門令劉安、鉤盾令陳達及王聖、聖女伯榮扇動內外，競為侈虐. 又帝舅大將軍耿寶、皇后兄大鴻臚閻顯更相阿黨，遂枉殺太尉楊震，廢皇太子為濟陰王.

明年帝崩，立北鄉侯為天子. 顯等遂專朝爭權，乃諷有司奏誅樊豐，廢耿寶、王聖，及黨與皆見死徙.

十月，北鄉侯病篤. 程謂濟陰王謁者長興渠曰：「王以嫡統，本無失德，先帝用讒，遂至廢黜. 若北鄉疾不起，共斷江京、閻顯，事乃可成. 」渠等然之. 又中黃門南陽王康，先為太子府史，自太子之廢；常懷歎憤. 又長樂太官丞京兆王國，並附同于程. 至二十七日，北鄉侯薨. 閻顯白太后，征諸五子簡為帝嗣. 未及至，十一月二日，程遂與王康等十八人，聚謀于西鐘下，皆戴單衣為誓. 四日夜，程等共會崇德殿上，因入章台門. 時，江京、劉安及李閏、陳達等俱坐省門下，程與王康共就斬京、安、達，以李閏權勢積為省內所服，欲引為主，因舉刃脅閏曰：「今當立濟陰王，無得搖動. 」閏曰：「諾. 」於是扶閏起，俱于西鐘下迎濟陰王立之，是為順帝. 召尚書令、僕射以下，從輦幸南宮雲台，程等留守省門，遮扞內外.

閻顯時在禁中，憂迫不知所為，小黃門樊登勸顯發兵，以太后詔召越騎校尉馮詩、虎賁中郎將閻崇，屯朔平門，以禦程等. 誘詩入省，太后使授之印，曰：「能得濟陰王者封萬戶侯，得李閏者五千戶侯. 」顯以詩所將眾少，使與登迎吏士于左掖門外. 詩因格殺登，歸營屯守. 顯弟衛尉景遽從省中還外府，收兵至盛德門. 程傳召諸尚書使收景. 尚書郭鎮時臥病，聞之，即率直宿羽林出南止車門，逢景從吏士，拔白刃，呼白：「無干兵. 」鎮即下車，持節詔之. 景曰：「何等詔？」因聽鎮，不中. 鎮引劍擊景墯車，左右以戟叉其匈，遂禽之，送廷尉獄，即夜死. 旦日，令侍御史收顯等送獄，於是遂定. 下詔曰：

夫表功錄善，古今之通義也. 故中常侍長樂太僕江京、黃門令劉安、鉤盾令陳達與故車騎將軍閻顯兄弟謀議惡逆，傾亂天下. 中黃門孫程、王康、長樂太官丞王國、、中黃門黃龍、彭愷、孟叔、李建、王成、張賢、史汎、馬國、王道、李元、楊佗、陳予、趙封、李剛、魏猛、苗光等，懷忠憤發，戮力協謀，遂埽滅元惡，以定王室. 《詩》不雲乎：「無言不F6C5，元德不報. 」程為謀首，康、國協同. 其封程為浮陽侯，食邑五戶；康為華容侯，國為酈侯，各九千戶；黃龍為湘南侯，五千戶；彭愷為西平昌侯，孟叔為中廬侯，李建為複陽侯，各四千二百戶；王成為廣宗侯，張賢為祝阿侯，史汎為臨沮侯，馬國為文平侯，王道為范縣侯，李元為褒信侯，楊佗為山都侯，陳予為下B36F侯，趙封為析縣侯，李剛為枝江侯，各四千戶；魏猛為夷陵侯，二千戶；苗光為東阿侯，千戶.

是為十九侯. 加賜車、馬、金、銀、錢、帛，各有差. 李閏以先不豫謀，故不封. 遂擢拜程騎都尉.

永建元年，程與張賢、孟叔、馬國等為司隸校尉虞詡訟罪，懷錶上殿，呵叱左右. 帝怒，遂免程官，因悉遣十九侯就國，後徙封程為宜城侯. 程既到國，怨恨恚懟，封還印綬、符策，亡歸京師，往來山中. 詔書追求，複故爵士，賜車馬衣物，遣還國.

三年，帝念程等功勳，悉征還京師. 程與王道、李元皆拜騎都尉，餘悉奉朝請. 陽嘉元年，程病甚，即拜奉車都尉，位特進. 及卒，使五官中郎將追贈車騎將軍印綬，賜諡剛侯. 侍御史持節監護喪事，乘輿幸北部尉傳，瞻望車騎.

程臨終，遺言上書，以國傳弟美. 帝許之，而分程半，封程養子壽為浮陽侯. 後詔書錄微功，封興渠為高望亭侯. 四年，詔宦官養子悉聽得為後，襲封爵，定著乎令.

王康、王國、彭愷、王成、趙封、魏猛六人皆早卒. 黃龍、楊佗、孟叔、李建、張賢、史汎、王道、李元，李剛九人與阿母山陽君宋娥更相貨賂，求高官增邑，又誣罔中常侍曹騰、孟賁等. 永和二年，發覺，並遣就國，減祖四分之一. 宋娥奪爵歸田舍. 唯馬國、陳予、苗光保全封邑.

初，帝見廢，監太子家小黃門籍建、傅高梵、長秋長趙熹、丞良賀、藥長夏珍皆以無過獲罪，建等坐徙朔方. 及帝即位，並擢為中常侍. 梵坐臧罪，減死一等. 建後封東鄉侯，三百戶.

賀清儉退厚，位至大長秋. 陽嘉中，詔九卿舉武猛，賀獨無所薦. 帝引問其故，對曰：「臣生自草茅，長於宮掖，既無知人之明，又未嘗交知士類. 昔衛鞅因景監以見，有識知其不終. 今得臣舉者，匪榮伊辱. 」固辭之. 及卒，帝思賀忠，封其養子為都鄉侯，三百戶.

曹騰字季興，沛國譙人也. 安帝時，除黃門從官. 順帝在東官，鄧太后以騰年少謹厚，使侍皇太子書，特見親愛. 及帝即位，騰為小黃門，遷中常侍. 桓帝得立，騰與長樂太僕州輔等七人，以定策功，皆封亭侯，騰為費亭侯，遷大長秋，加位特進.

騰用事省闥三十餘年，奉事四帝，未嘗有過. 其所進達，皆海內名人，陳留虞放、邊韶、南陽延固、張溫、弘農張奐、潁川堂谿典等. 時蜀郡太守因計吏賂遺於騰，益州刺史種暠于斜谷關搜得其書，上奏太守，並以劾騰，請下廷尉案罪. 帝曰：「書自外來，非騰之過. 」遂寢暠奏. 騰不為纖介，常稱暠為能吏，時人嗟美之.

騰卒，養子嵩嗣. 種暠後為司徒，告賓客曰：「今身為公，乃曹常侍力焉. 」

嵩靈帝時貨賂中官及輸西園錢一億萬，故位至太尉. 及子操起兵，不肯相隨，乃與少子疾避亂琅邪，為徐州刺史陶謙所殺.

單超，河南人；徐璜，下邳良城人；具瑗，魏郡元城人；左悺，河南平陰人；唐衡，潁川郾人也. 桓帝初，超、璜、瑗為中常侍，悺、衡為小黃門史.

初，梁冀兩妹為順、桓二帝皇后，冀代父商為大將軍，再世權威，威振天下. 冀自誅太尉李固、杜喬等，驕橫益甚，皇后乘勢忌恣，多所鴆毒，上下鉗口，莫有言者. 帝逼畏久，恒懷不平，恐言泄，不敢謀之. 延熹二年，皇后崩，帝因如廁，獨呼衡問：「左右與外舍不相得者皆誰乎？」衡對曰：「單超、左悺前詣河南尹不疑，禮敬小簡，不疑收其兄弟送洛陽獄，二人詣門謝，乃得解. 徐璜、具瑗常私忿疾外舍放橫，口不敢道. 」於是帝呼超、悺入室，謂曰：「梁將軍兄弟專固國朝，迫脅外內，公卿以下從其風旨. 今欲誅之，于常侍意何如？」超等對曰：「誠國奸賊，當誅日久. 臣等弱劣，未知聖意何如耳. 」帝曰：「審然者，常侍密圖之. 」對曰：「圖之不難，但恐陛下複中狐疑. 」帝曰：「奸臣脅國，當伏其罪，何疑乎！」於是更召璜、瑗等五人，遂定其議，帝齧超臂出血為盟，於是超收冀及宗親黨與悉誅之. 悺、衡遷中常侍. 封超新豐侯，二萬戶，璜武原侯，瑗東武陽侯，各萬五千戶，賜錢各千五百萬；悺上蔡侯，衡汝陽侯，各萬三千戶，賜錢各千三百萬. 五人同日封，故世謂之「五侯」. 又封小黃門劉普、趙忠等八人為鄉侯. 自是權歸宦官，朝廷日亂矣.

超病，帝遣使者就拜車騎將軍. 明年薨，賜東園秘器，棺中玉具，贈侯將軍印綬，使者理喪. 及葬，發五營騎士，侍御史護喪，將作大匠起塚塋.

其後四侯轉橫，天下為之語曰：「左回天，具獨坐，徐臥虎，唐兩墯. 」皆競起第宅，樓觀壯麗，窮極伎巧. 金銀罽<耳毛>，施於犬馬. 多取良人美女以為姬妾，皆珍飾華侈，擬則宮人，其僕從皆乘牛車而從列騎. 又養其疏屬，或乞嗣異姓，或買蒼頭為子，並以傳國襲封. 兄弟姻戚皆宰州臨郡，辜較百姓，與盜賊無異.

超弟安為河東太守，弟子匡為濟陰太守，璜弟盛為河內太守，悺弟敏為陳留太守，瑗兄恭為沛相，皆為所在蠹害.

璜兄子宣為下邳令，暴虐尤甚. 先是，求故汝南太守下邳李暠女不能得，及到縣，遂將吏卒至暠家，載其女歸，戲射殺之，埋著寺內. 時，下邳縣屬東海，汝南黃浮為東海相，有告言宣者，浮乃收宣家屬，無少長悉考之. 掾史以下固諫爭. 浮曰：「徐宣國賊，今日殺之，明日坐死，足以瞑目矣. 」即案宣罪棄市，暴其屍以示百姓，郡中震栗. 璜於是訴怨於帝，帝大怒，浮坐髡鉗，輸作右校. 五侯宗族賓客虐遍天下，民不堪命，起為寇賊. 七年，衡卒，亦贈車騎將軍，如超故事. 璜卒，賻贈錢布，賜塚塋地.

明年，司隸校尉韓演因奏悺罪惡，及其兄太僕南鄉侯稱請托州郡，聚斂為奸，賓客放縱，侵犯吏民. 悺、稱皆自殺. 演又奏瑗兄沛相恭臧罪，征詣廷尉. 瑗詣獄謝，上還東武侯印綬，詔貶為都鄉侯，卒於家. 超及璜、衡襲封者，並降為鄉侯，租入歲皆三百萬，子弟分封者，悉奪爵土. 劉普等貶為關內侯.

侯覽者，山陽防東人. 桓帝初為中常侍，以佞猾進，倚勢貪放，受納貨遺以巨萬計. 延熹中，連歲征伐，府帑空虛，乃假百官奉祿，王侯租銳. 覽亦上縑五千匹，賜爵關內侯. 又托以與議誅梁冀功，進封高鄉侯.

小黃門段珪家在濟陰，與覽並立田業，近濟北界，僕從賓客侵犯百姓，劫掠行旅. 濟北相滕延一切收捕，殺數十人，陳屍路衢. 覽、珪大怨，以事訴帝，延坐多殺無辜，征詣廷尉，免. 延字伯行，北海人，後為京兆尹，有理名，世稱為長者.

覽等得此愈放縱. 覽兄參為益州刺史，民有豐富者，輒誣以大逆，皆誅滅之，沒入財物，前後累億計. 太尉楊秉奏參，檻車征，於道自殺. 京兆尹袁逢於旅舍，閱參車三百餘兩，皆金銀錦帛珍玩，不可勝數. 覽坐免，旋複複官.

建寧二年，喪母還家，大起塋塚. 督郵張儉因舉奏覽貪侈奢縱，前後請奪人宅三百八十一所，田百一十八頃. 起立第宅十有六區，皆有高樓池苑，堂閣相望，飾以綺畫丹漆之屬，制度重深，僭類宮省. 又豫作壽塚，石槨雙闕，高廡百尺，破人居室，發掘墳墓. 虜奪良人，妻略婦子，及諸罪釁，請誅之. 而覽伺候遮截，章竟不上. 儉遂破覽塚宅，藉沒資財，具言罪狀. 又奏覽母生時交通賓客，幹亂郡國. 複不得禦. 覽遂誣儉為鉤黨，及故長樂少府李膺、太僕杜密等，皆夷滅之. 遂代曹節領長樂太僕.

熹平元年，有司舉奏覽專權驕奢，策收印綬，自殺. 阿黨者皆免.

曹節字漢豐，南陽新野人也. 其本魏郡人，世吏二千石. 順帝初，以西園騎遷小黃門. 桓帝時，遷中常侍，奉車都尉. 建甯元年，持節將中黃門虎賁羽林千人，北迎靈帝，陪乘入宮. 及即位，以定策封長安鄉侯，六百戶.

時，竇太后臨朝，後父大將軍武與太傅陳蕃謀誅中官，節與長樂五官史朱瑀、從官史共普、張亮、中黃門王尊、長樂謁者騰是等十七人，共矯詔以長樂食監王甫為黃門令，將兵誅武、蕃等，事已具《蕃》、《武傳》. 節遷長樂衛尉，封育陽侯，增邑三千戶；甫遷中常侍，黃門令如故；瑀封都鄉侯，千五百戶；普、亮等五人各三百戶；余十一人皆為關內侯，歲食租二千斛.

先是，瑀等陰於明堂中禱皇天曰：「竇氏無道，請皇天輔皇帝誅之，令事必成，天下得寧. 」既誅武等，詔令太官給塞具，賜瑀錢五千萬，餘各有差，後更封華容侯. 二年，節病困，詔拜為車騎將軍. 有頃疾瘳，上印綬，罷，複為中常侍，位特進，秩中二千石，尋轉大長秋.

熹平元年，竇太后崩，有何人書朱雀闕，言「天下大亂，曹節、王甫幽殺太后，常侍侯覽多殺黨人，公卿皆屍祿，無有忠言者. 」於是詔司隸校尉劉猛逐捕，十日一會. 猛以誹書言直，不肯急捕，月餘，主名不立. 猛坐左轉諫議大夫，以禦史中丞段DA5E代猛，乃四出逐捕，及太學遊生，系者千餘人. 節等恕猛不已，使熲以他事奏猛，抵罪輸左校. 朝臣多以為言，乃免刑，複公車征之.

節遂與王甫等誣奏桓帝弟勃海王悝謀反，誅之. 以功封者十二人. 甫封冠軍侯. 節亦增邑四千六百戶，並前七千六百戶. 父兄子弟皆為公卿列校、牧守令長，佈滿天下.

節弟破石為越騎校尉，越騎營五百妻有美色，破石從求之，五百不敢違，妻執意不肯行，遂自殺. 其淫暴無道，多此類也.

光和二年，司隸校尉陽球奏誅王甫及子長樂少府萌、沛相吉，皆死獄中. 時連有災異，郎中梁人審忠以為朱瑀等罪惡所感，乃上書曰：

臣聞理國得賢則安，失賢則危，故舜有臣五人而天下理，湯舉伊尹不仁者遠. 陛下即位之初，未能萬機，皇太后念在撫育，權時攝政，故中常侍蘇康、管霸應時誅殄. 太傅陳蕃、大將軍竇武考其黨與，志清朝政. 華容侯朱瑀知事覺露，禍及其身，遂興造逆謀，作亂王室，撞蹋省闥，執奪璽綬，迫脅陛下，聚會群臣，離間骨肉母子之恩，遂誅蕃、武及尹勳等. 因共割裂城社，自相封賞. 父子兄弟被蒙尊榮，素所親厚布在州郡，或登九列，或據三司. 不惟祿重位尊之責，而苟營私門，多蓄財貨，繕修第舍，連裏竟巷. 盜取禦水以作魚釣，車馬服玩擬於天家. 群公卿士杜口吞聲，莫敢有言. 州牧郡守承順風旨，辟召選舉，釋賢取愚. 故蟲蝗為之生，夷寇為之起. 天意憤盈，積十餘年. 故頻歲日食於上，地震於下，所以譴戒人主，欲令覺悟，誅鉏無狀. 昔高宗以雉B228之變，故獲中興之功. 近者神祇啟悟陛下，發赫斯之怒，故王甫父子應時馘截，路人士女莫不稱善，若除父母之仇. 誠怪陛下複忍孽臣之類，不悉殄滅. 昔秦信趙高，以危其國；吳使刑人，身E5DC其禍. 虞公抱寶牽馬，魯昭見逐乾侯，以不用宮之奇、子家駒以至滅辱. 今以不忍之恩，赦夷族之罪，奸謀一成，悔亦何及！臣為郎十五年，皆耳目聞見，瑀之所為，誠皇后所不復赦. 願陛下留漏刻之聽，裁省臣表，埽滅丑類，以答天怒. 與瑀考驗，有不如言，願受湯鑊之誅，妻子並徙，以絕妄言之路.

章寢不報. 節遂領尚書令. 四年，卒，贈車騎將軍. 後瑀亦病卒，皆養子傳國. 審忠字公誠，宦官誅後，辟公府.

呂強字漢盛，河南成皋人也. 少以宦者為小黃門，再遷中常侍. 為人清忠奉公. 靈帝時，例封宦者，以強為都鄉侯. 強辭讓懇惻，固不敢當，帝乃聽之. 因上疏陳事曰：

臣聞諸侯上象四七，下裂王土，高祖重約非功臣不侯，所以重天爵明勸戒也. 伏聞中常侍曹節、王甫、張讓等，及侍中許相，並為列侯. 節等宦官祐薄，品卑人賤，讒諂媚主，佞邪徼寵，放毒人物，疾妒忠良，有趙高之禍，未被B450裂之誅，掩朝廷之明，成私樹之黨. 而陛下不悟，妄授茅土，開國承家，小人是用. 又並及家人，重金兼紫，相繼為蕃輔. 受國重恩，不念爾祖，述修厥德，而交結邪黨，下比群佞. 陛下或其瑣才，特蒙恩澤. 又授位乖越，賢才不升，素餐私幸，必加榮擢. 陰陽乖刺，稼穡荒蔬，人用不康，罔不由茲. 臣誠知封事已行，言之無逮，所以冒死幹觸陳愚忠者，實願陛下損改既謬，從此一止.

臣又聞後宮彩女數千餘人，衣食之費，日數百余，比穀雖賤，而戶有饑色. 案法當貴而今更賤者，由賦發繁數，以解縣官，寒不敢衣，饑不敢食. 民有斯厄，而莫之恤. 宮女無用，填積後庭，天下雖複盡力耕桑，猶不能供. 昔楚女悲愁，則西官致災，況終年積聚，豈無憂怨乎！夫天生蒸民，立君以牧之. 君道得，則民戴之如父母，仰之猶日月，雖時有徵稅，猶望其仁恩之惠. 《易》曰：「悅以使民，民忘其勞；悅以犯難，民忘其死. 」儲君副主，宜諷誦斯言；南面當國，宜履行其事.

又承詔書，當於河間故國起解瀆之館. 陛下龍飛即位，雖從籓國，然處九天之高，豈宜有顧戀之意. 且河間疏遠，解瀆邈絕，而當勞民單力，未見其便. 又今外戚四姓貴幸之家，及中官公族無功德者，造起館舍，凡有萬數，樓閣連接，丹青素堊，雕刻之飾，不可單言. 喪葬逾制，奢麗過禮，競相放效，莫肯矯拂. 《穀梁傳》曰：「財盡則怨，力盡則懟. 」《屍子》曰：「君如杅，民如水，杅方則水方，杅圓則水圓. 」上之化下，猶風之靡草. 今上無去奢之儉，下有縱欲之敝，至使禽獸食民之甘，木土衣民之帛. 昔師曠諫晉平公曰：「樑柱衣繡，民無褐衣；池有棄酒，士有渴死；廄馬秣粟，民有饑色. 近臣不敢諫，遠臣不得暢. 」此之謂也.

又聞前召議郎蔡邕對問于金商門，而令中常侍曹節、王甫等以詔書喻旨. 邕不敢懷道迷國，而切言極對，毀刺貴臣，譏呵豎宦. 陛下不密其言，至令宣露，群邪項領，膏脣拭舌，競欲咀嚼，造作飛條. 陛下回受誹謗，致邕刑罪，室家徙放，老幼流離，豈不負忠臣哉！今群臣皆以邕為戒，上畏不測之難，下懼劍客之害，臣知朝廷不復得聞忠言矣. 故太尉段B451，武勇冠世，習于邊事，垂發服戎，功成皓首，曆事二主，勳烈獨昭. 陛下既已式序，位登臺司，而為司隸校尉陽球所見誣脅，一身既斃，而妻子遠播. 天下惆悵，功臣失望. 宜征邕更授任，反B451家屬，則忠盧路開，眾怨以弭矣.

帝知其忠而不能用.

時，帝多稸私臧，收天下之珍，每郡國貢獻，先輸中署，名為「導行費」. 強上疏諫曰：

天下之財，莫不生之陰陽，歸之陛下. 歸之陛下，豈有公私？而今中尚方斂諸郡之寶，中禦府積天下之繒，西園引司農之臧，中廄聚太僕之馬，而所輸之府，輒有導行之財. 調廣民困，費多獻少，奸吏因其利，百姓受其敝. 又阿媚之臣，好獻其私，容諂姑息，自此而進.

舊典選舉委任三府，三府有選，參議掾屬，咨其行狀，度其器能，受試任用，責以成功. 若無可察，然後付之尚書. 尚書舉劾，請下廷尉，覆案虛實，行其誅罰. 今但任尚書，或複敕用. 如是，三公得免選舉之負，尚書亦複不坐，責賞無歸，豈肯空自苦勞乎！

夫立言無顯過之咎，明鏡無見C045之尤. 如惡立言以記過，則不當學也；不欲明鏡之見C045，則不當照也. 願陛下詳思臣言，不以記過見C045為責.

書奏不省.

中平元年，黃巾賊起，帝問強所宜施行. 強欲先誅左右貪濁者，大赦黨人，料簡刺史、二千石能否. 帝納之，乃先赦黨人. 於是諸常侍人人求退，又各自征還宗親子弟在州郡者. 中常侍趙忠、夏惲等遂共構強，雲「與黨人共議朝廷，數讀《霍光傳》. 強兄弟所在並皆貪穢」. 帝不悅，使中黃門持兵召強. 強聞帝召，怒曰：「吾死，亂起矣. 丈夫欲盡忠國家，豈能對獄吏乎！」遂自殺. 忠、惲複譖曰：「強見召未知所問，而就處草自屏，有奸明審. 」遂收捕宗親，沒入財產焉.

時，宦者濟陰丁肅、下邳徐衍、南陽郭耽、汝陽李巡、北海趙祐等五人稱為清忠，皆在裏巷，不爭威權. 巡以為諸博士試甲乙科，爭弟高下，更相告言，至有行賂定蘭台漆書經字，以合其私文者，乃白帝，與諸儒共刻《五經》文于石，於是詔蔡邕等正其文字. 自後《五經》一定，爭者用息. 趙祐博學多覽，著作校書，諸儒稱之.

又小黃門甘陵吳伉，善為風角，博達有奉公稱. 知不得用，常託病還寺舍，從容養志雲.

張讓者，熲川人；趙忠者，安平人也. 少皆給事者中，桓帝時為小黃門. 忠以與誅梁冀功封都鄉侯. 延熹八年，黜為關內侯，食本縣租千斛.

靈帝時，讓、忠並遷中常侍，封列侯，與曹節、王甫等相為表裏. 節死後，忠領大長秋. 讓有監奴典任家事，交通貨賂，威形喧赫. 扶風人孟佗，資產饒贍，與奴朋結，傾謁饋問，無所遺愛. 奴鹹德之，問佗曰：「君何所欲？力能辦也. 」曰：「吾望汝曹為我一拜耳. 」時賓客求謁讓者，車恒數百千兩，佗時指讓，後至，不得進，監奴乃率諸倉頭迎拜于路，遂共轝車入門. 賓客鹹驚，謂佗善於讓，皆爭以珍玩賂之. 佗分以遺讓，讓大喜，遂以佗為涼州刺史.

是時，讓、忠及夏惲、郭勝、孫璋、畢嵐、栗嵩、段珪、高望、張恭、韓悝、宋典十二人，皆為中常侍，封侯貴寵，父兄子弟布列州郡，所在貪賤，為人蠹害. 黃巾既作，盜賊糜沸，郎中中山張鈞上書曰：「竊惟張角所以能興兵作亂，萬人所以樂附之者，其源皆由十常侍多放父兄、子弟、婚親、賓客典據州郡，辜榷財利，侵掠百姓，百姓之冤無所告訴，故謀議不軌，聚為盜賊. 宜斬十常侍，縣頭南郊，以謝百姓，又遣使者佈告天下，可不須師旅，而大寇自消. 」天子以鈞章示讓等，皆免冠徒跣頓首，乞自致洛陽詔獄，並出家財以助軍費. 有詔皆冠履視事如故. 帝怒鈞曰：「此真狂子也. 十常侍固當有一人善者不？」鈞複重上，猶如前章，輒寢不報. 詔使廷尉、侍御史考為張角道者，禦史承讓等旨，遂誣奏鈞學黃巾道，收掠死獄中. 而讓等實多與張角交通. 後中常侍封諝、徐奉事獨發覺坐誅，帝因怒詰讓等曰：「汝曹常言黨人欲為不軌，皆令禁錮，或有伏誅. 今党人更為國用，汝曹反與張角通，為可斬未？」皆叩頭雲：「故中常侍王甫、侯覽所為. 」帝乃止.

明年，南宮災. 讓、忠等說帝令斂天下田畝稅十錢，以修宮室. 發太原、河東、狄道諸郡材木及文石，每州郡部送至京師，黃門常侍輒令譴呵不中者，因強折賤買，十分雇一，因複貨之于宦官，複不為即受，材木遂至腐積，宮室連年不成. 刺史、太守複增私調，百姓呼嗟. 凡詔所徵求，皆令西園騶密約敕，號曰「中使」，恐動州郡，多受賕賂. 刺史、二千石及茂才孝廉遷除，皆責助軍修宮錢，大郡至二三千萬，餘各有差. 當之官者，皆先至西園諧價，然後得去. 有錢不畢者，或至自殺. 其守清者，乞不之官，皆迫遣之.

時，钜鹿太守河內司馬直新除，以有清名，減責三百萬. 直被詔，帳然曰：「為民父母，而反割剝百姓，以稱時求，吾不忍也. 」辭疾，不聽，行至孟津，上書極陳當世之失，古今禍敗之戒，即吞藥自殺. 書奏，帝為暫絕修宮錢.

又造萬金堂於西園，引司農金錢繒帛，仞積其中. 又還河間買田宅，起第觀. 帝本侯家，宿貧，每歎桓帝不能作家居，故聚為私臧，複寄小黃門常侍錢各數千萬. 常雲：「張常侍是我公，趙常侍是我B227. 」宦者得志，無所憚畏，並起第宅，擬則宮室. 帝常登永安候台，宦官恐其望見居外，乃使中大人尚但諫曰：「天子不當登高，登高則百姓虛散. . 」自是不敢複升台榭.

明年，遂使鉤盾令宋典繕修南宮玉堂. 又使掖庭令畢嵐鑄銅人四列于倉龍、玄武闕，又鑄四鐘，皆受二千斛，縣於玉堂及雲台殿前. 又鑄天祿蝦蟆，吐水于平門外橋東，轉水入宮. 又作翻車渴烏，旋於橋西，用灑南北郊路，以省百姓灑道之費. 又鑄四出文錢，錢皆四道. 識者竊言侈虐已甚，形象兆見，此錢成，必四道而去. 及京師大亂，錢果流布四海. 複以忠為車騎將軍，百余日罷.

六年，帝崩. 中軍校尉袁紹說大將軍何進，令誅中官以悅天下. 謀泄，讓、忠等因進入省，遂共殺進. 而紹勒兵斬忠，捕宦官無少長悉斬之. 讓等數十人劫質天子走河上. 追急，讓等悲哭辭曰：「臣等殄滅，天下亂矣. 惟陛下自愛！」皆投河而死.

論曰：自古喪大業絕宗禋者，其所漸有由矣. 三代以嬖色取禍，嬴氏以奢虐致災，西京自外戚失祚，東都緣閹尹傾國. 成敗之來，先史商之久矣. 至於釁起宦夫，其略猶或可言. 何者？刑余之醜，理謝全生，聲榮無輝於門閥，肌膚莫傳於來體，推情未鑒其敝，即事易以取信，加漸染朝事，頗識典物，故少主憑謹舊之庸，女君資出內之命，顧訪無猜憚之心，恩狎有可悅之色. 亦有忠厚平端，懷術糾邪；或敏才給對，飾巧亂實；或借譽貞良，先時薦譽. 非直苟恣凶德，止於暴橫而已. 然莫邪並行，情貌相越，故能回惑昏幼，迷瞀視聽，蓋亦有其理焉. 詐利既滋，朋徒日廣，直臣抗議，必漏先言之間，至戚發憤，方啟專奪之隙，斯忠賢所以智屈，社稷故其為墟. 《易》曰：「履霜堅冰至. 」雲所從來久矣. 今跡其所以，亦豈一朝一夕哉！

贊曰：「任失無小，過用則違. 況乃巷職，遠參天機. 舞文巧態，作惠作威. 凶家害國，夫豈異歸！